Reggia 'e Puortece

'A Reggia 'e Puortece è una r'ê quattro resedenze custruite da 'e Burbone 'e Napule nzieme c'ô Palazzo 'e Capemonte, 'a Reggia 'e Caserta e 'o Palazzo Riale 'e Napule. Se trova llucato 'int'ô comune 'e Puortece.

Storia
'O palazzo a ll'accumenzaglia fuje custruito pe' addeventà 'e demora afficiale d'â famiglia riale 'e Napule. A ll'anno 1737, a na viseta â villa d'ô cunte Emanuele Maurizio d'Ebeuf, 'o rre Carlo e 'a mugliera suja, 'a reggina Maria Amalia 'e Sassonia, visitanno 'e luoche d'ô comune 'e Puortece, remanetteno assaje culpite d'â bellezza 'e ll'aria e decedettero accussì 'e abbià 'a custruzzione 'e nu palazzo lloco 'mpizzato.

A partire da 'o 1738 cumenciajeno ll'opere de custruzzione d'â Reggia sutt'ê ddirettive 'e ll'archetetto Antonio Canevari, ca faticava pure 'int'a ll'âta reggia, chella 'e Capemonte. 'E ddecurazziune 'e ll'ambiente 'nterne fujeno affedate a 'o pettore Giuseppe Bonito pettramente ll'arricettamiento d'ô parco riale, 'e stile ngrese, fuje nguadiato a 'o scurtore Joseph Canart ca llo urnaje cu statule 'e marmo 'e Carrara. 

'E scave d'ê ffunnamenta purtajeno pura â scupierta 'e ville e resedenze nubbeliare antiche, comme pure 'e nu gruosso nummero 'e opere d'arte e 'e nu tempio cu' culonne 'e marmo. Chiste reperte fujeno misse 'int'ô museo 'e Puortece, rializzato da Carlo 'int'ô 1755, proprio pe lle cuntené. 

'O palazzo fuje scumpetato 'ncap'ô 1742, mperò 'e ddimenziune suje piccerelle facetteno sì ca tante e tante nobbele, truvanno nu gruosso spazzo azzicc'â resedenza d'ô rre, custrissero ate ville atturno a chesta, arrivanno a 'o nummero 'e 122, ogge canusciute c'ô nomme 'e Ville vesuviane. 

Comme cunsequenza d'ê ddimenziune e 'e ll'affullamiento azzicco a chesta resedenza, 'o rre urdenaje ll'adeficazzione 'e nu nuovo palazzo, cchiù gruosso, da ausà comme demora riale, 'a Reggia 'e Capemonte. 'A Reggia 'e Puortece fuje mperzò da tanno asuata schitto comme resedenza p'â staggione.

 Voce azziccate
Burbone 'e Napule
Reggia 'e Capemonte
Reggia 'e Caserta
Palazzo Riale 'e Napule
Carlo III 'e Spagna
Regno 'e Napule

Categurìa:Storia
Categurìa:Monumente